PROJEKTS

Uz 04.06.2019. Nr. 6-1/979

**Latvijas Republikas tiesībsargam**

*Par valsts veiktajām valsts sociālās apdrošināšanas*

*obligātajām iemaksām*

Ministru kabinets ir izskatījis Latvijas Republikas tiesībsarga 2019. gada 4. jūnija vēstuli Nr.6-1/979 par valsts veiktajām valsts sociālās apdrošināšanas obligātajām iemaksām (turpmāk – obligātās iemaksas) par diplomātu laulātajiem, kurā aicina Ministru kabinetu līdz šā gada 1. novembrim pārskatīt Ministru kabineta 2001. gada 5. jūnija noteikumu Nr.230 “Noteikumi par valsts sociālās apdrošināšanas obligātajām iemaksām no valsts pamatbudžeta un valsts sociālās apdrošināšanas speciālajiem budžetiem” (turpmāk – noteikumi Nr.230) 3. un 4. punktā noteikto obligāto iemaksu apmēru.

Noteikumu Nr.230 3. punkts nosaka, ka pensiju apdrošināšanai no valsts pamatbudžeta tiek veiktas obligātās iemaksas 20 procentu apmērā no 71,14 euro par šādām personām:

* par personām, kuras uzturas attiecīgajā ārvalstī kā tādas personas laulātais, kurai piešķirts diplomātiskais rangs saskaņā ar Diplomātiskā un konsulārā dienesta likumu un kura pilda diplomātisko un konsulāro dienestu ārvalstī;
* par personām, kuras atrodas attiecīgajā ārvalstī dienesta pienākumus pildoša karavīra laulātā statusā, izņemot gadījumu, ja karavīrs piedalās starptautiskajā operācijā, militārajās mācībās, manevros vai atrodas komandējumā;
* par personām, kuras saņem bērna invalīda kopšanas pabalstu;
* par personām, kuras veic algotos pagaidu sabiedriskos darbus.

Noteikumu 4. punkts nosaka, ka apdrošināšanai pret bezdarbu no valsts pamatbudžeta tiek veiktas obligātās iemaksas Ministru kabineta noteiktajā apmērā atbilstoši obligāto iemaksu likmes sadalījumam pa valsts sociālās apdrošināšanas veidiem no 71,14 euro par šādām personām:

* par personām, kuras atrodas attiecīgajā ārvalstī dienesta pienākumus pildoša karavīra laulātā statusā, izņemot gadījumu, ja karavīrs piedalās starptautiskajā operācijā, militārajās mācībās, manevros vai atrodas komandējumā;
* par personām, kuras attiecīgajā ārvalstī uzturas kā tādas personas laulātais, kurai saskaņā ar Diplomātiskā un konsulārā dienesta likumu piešķirts diplomātiskais rangs un kura pilda diplomātisko un konsulāro dienestu ārvalstī.

Darām zināmu, ka, ņemot vērā Ministru prezidenta 2019. gada 10. jūnija rezolūciju Nr.90/TA-1058, Labklājības ministrija 2019. gada 20. jūnijā organizēja sanāksmi, kurā piedalījās Finanšu ministrija, Ārlietu ministrija, Aizsardzības ministrija un Tieslietu ministrija. Sanāksmē tika apspriests jautājums par personām, kuru laulātais (kam piešķirts diplomātiskais rangs saskaņā ar Diplomātiskā un konsulārā dienesta likumu) pilda diplomātisko un konsulāro dienestu ārvalstīs un kuras uzturas attiecīgajā ārvalstī kā diplomātisko un konsulāro dienestu pildošas personas laulātais, par personām, kuras atrodas attiecīgajā ārvalstī dienesta pienākumus pildoša karavīra laulātā statusā, izņemot gadījumu, kad karavīrs piedalās starptautiskajā operācijā, militārajās mācībās, manevros vai atrodas komandējumā, un par personām, kuras uzturas attiecīgajā ārvalstī kā Eirojusta pārstāvja laulātais (turpmāk visas kopā - diplomātu laulātie) sociālo apdrošināšanu. Sanāksmes dalībnieki piekrita, ka noteikumos Nr.230 noteiktais obligāto iemaksu objekts ir mazs un nepieciešams to palielināt, un vienojās, ka Labklājības ministrija aptaujās visas ministrijas par ministrijām papildus nepieciešamiem finanšu līdzekļiem, palielinot obligāto iemaksu apmēru par diplomātu laulātajiem.

Sanāksmē un ministriju aptaujā Labklājības ministrija ierosināja no 2020. gada 1. janvāra palielināt no valsts pamatbudžeta veiktās obligātās iemaksas pensiju un bezdarba apdrošināšanai par diplomātu laulātajiem no šobrīd esošā obligāto iemaksu objekta 71,14 euro mēnesī uz obligāto iemaksu objektu 171,00 euro mēnesī. Tādejādi obligātās iemaksas par vienu personu mēnesī būtu jāveic pensiju apdrošināšanai 34,20 euro (20 % no 171 euro) un bezdarba apdrošināšanai 3,15 euro (1,84 % no 171 euro). No valsts pamatbudžeta ik gadu papildus nepieciešami aptuveni 28 tūkst. eiro obligātajām iemaksām par diplomātu laulāto.

Par nestrādājošiem bērna invalīda kopšanas pabalsta saņēmējiem Labklājības ministrija jaunās politikas iniciatīvās rosināja palielināt obligātās iemaksas un veikt tās no bērna invalīda kopšanas pabalsta apmēra, t.i., no 313,43 euro. Tādejādi obligātās iemaksas par vienu personu mēnesī būtu jāveic pensiju apdrošināšanai 62,69 euro (20 % no 313,43 euro). No valsts pamatbudžeta tam ik gadu papildus nepieciešami aptuveni 407 tūkst. eiro.

Labklājības ministrija 2019. gada 16. jūlijā Finanšu ministrijā un Pārresoru koordinācijas centrā iesniedza pieteikumus nozares prioritārajiem pasākumiem 2020.-2022. gadam nozarē būtisku un neatliekamu pasākumu īstenošanai, t.sk., pieteikumu nozares prioritārā pasākuma 18\_01\_P “Valsts atbalsta pilnveidošana pensiju nodrošinājumā nestrādājošiem bērna invalīda kopšanas pabalsta saņēmējiem” un starpnozaru prioritārā pasākuma 18\_02\_H "Nestrādājošu diplomātu laulāto, karavīru laulāto un Eirojusta pārstāvju laulāto sociālās aizsardzības palielināšana pensiju nodrošinājumā un bezdarba gadījumā" īstenošanai.

Ministru kabineta 2019. gada 13. septembra sēdē, izskatot informatīvo ziņojumu "Par fiskālās telpas pasākumiem un izdevumiem prioritārajiem pasākumiem valsts budžetam 2020. gadam un ietvaram 2020.–2022. gadam", kura ietvaros tika izskatīti ministriju un citu centrālo valsts iestāžu iesniegtie prioritāro pasākumu priekšlikumi, ņemot vērā valsts budžeta finansiālās iespējas, iepriekš minētie Labklājības ministrijas iesniegtie nozares un starpnozaru prioritārie pasākumi netika atbalstīti.

Ārlietu ministrijas ieskatā šobrīd noteiktais obligāto iemaksu objekts ir nepietiekams, taču arī plānotais palielinājums uz 171 euro nenodrošina pienācīgu Satversmes 109. pantā ietvertā valsts pozitīvā pienākuma izpildi un nesniedz pilnvērtīgu sociālo nodrošinājumu diplomātu laulātajiem. Tādēļ Ārlietu ministrija sadarbībā ar biedrību “Latvijas ārlietu dienesta darbinieku ģimeņu asociācija” turpinās meklēt risinājumus diplomātu laulāto sociālā nodrošinājuma sistēmas uzlabošanai, nepieciešamības gadījuma izstrādājot grozījumus normatīvajos aktos, lai ieviestu Latvijas Republikas tiesībsarga sniegtās rekomendācijas

Ņemot vērā iepriekš minēto, jautājums par obligāto iemaksu objekta palielināšanu nestrādājošiem bērna invalīda kopšanas pabalsta saņēmējiem un nestrādājošiem diplomātu laulātajiem tiks atkārtoti aktualizēts 2021. gada valsts budžeta izstrādē.

Ministru prezidents A.K.Kariņš

Iesniedzējs:

labklājības ministre R.Petraviča